Í vikunni héldu áfram fundir vegna endurnýjun fjölmargra kjarasamninga . Fundað var með fulltrúum Landsnets , ISAL , Ríkinu , Reykjavíkurborg og RARIK . Ekki er hægt að segja að mikill gangur hafi verið í málum í vikunni þó svo málin mjakist áfram og þá helst hjá RARIK . Bindum við vonir um að það fari að draga til tíðinda þar á næstu dögum . Vinnustaðaeftirlit hélt að sjálfsögðu áfram í vikunni en farnar voru eftirlitsferðir á Höfuðborgarsvæðinu auk þess að vinnustaðir voru heimsóttir á Reykjanesinu . Í eftirlitsferðum vikunnar hittu eftirlitsfulltrúar ASÍ á annað hundrað starfsmanna víðsvegar um landið . Á föstudag var formleg opnun á nýuppgerðu skrifstofuhúsnæði á Stórhöfða 31 þar sem RSÍ og aðildarfélög , MATVÍS , Samiðn , FIT og Byggiðn eru til húsa . Í kjölfar nafnasamkeppni sem haldin var fyrr á árinu þá varð nafnið Hús Fagfélaganna fyrir valinu . Samstarfið er því kallað 2F í Húsi Fagfélaganna . Við formlega athöfn var verðlaunahöfum úr nafnasamkeppninni veitt verðlaun . Það vildi svo til að tveir aðilar voru með tillögur að sama nafni en það voru þau Þóra G. Thorarensen og Guðmundur Ingvar Kristófersson . Samstarfið byggir á því að bæta enn frekar þjónustu við félagsmenn , sameiginleg móttaka er í húsinu auk þess að sambærileg starfsemi mismunandi sviða félaganna eru á einum stað , starfsfólk í kjaramálum starfa hlið við hlið , starfsfólk sem sinnir sjúkrasjóðs og orlofsmálum starfa saman . Í húsinu eru fimm VIRK starfsendurhæfingarfulltrúar . Starfsfólk sem sinnir bókhaldsmálum , vinnustaðaeftirlitsfulltrúar og mælingafulltrúar starfa í meiri nánd svo dæmi séu nefnd að ógleymdu sameiginlegu mötuneyti fyrir allt húsið sem jafnframt þjónustar fleiri aðila á Stórhöfða .